Document ID: /roh_data/filtered/fineweb-2-filterrobots_roh.jsonl.gz/54662

Gia avant la partida hajan els sentì, che l’adversari na saja betg propi pront per la partida, di il chapitani da Cuira 97 Carlo Bearth. Ils giugaders sajan vegnids fitg tard sin il plaz per sa preparar sin il gieu. E sin il pli tard suenter ils emprims 2-3 gols saja stà cler che quest adversari na vegnia betg a tener pitg:
Questa equipa aveva in nivel da quarta liga, sche insumma.
Gronda part da l’equipa en vacanzas
Il motiv che l’equipa da Turitg United era uschè flaivla è para che 8 dals giugaders sajan anc en vacanzas e turnian pir quest’emna. Plinavant haja blers giugaders bandunà il club cura che l’equipa è crudada da l’emprima liga en la segunda liga interregiunala.
Per Cuira 97 èsi stà ina fitg buna partenza en la stagiun. Grazia a la clera victoria è Cuira il mument sin l’emprim rang da la tabella cun ina differenza da gols da plus 16. Decisiv per la tabella, sche pliras equipas han tuttina blers puncts, èn en questa liga dentant betg ils gols mabain ils puncts da chasti.
RR actualitad 17:45